Publication: Magyar Közlöny
Issue: MK-2010-73 (Year: 2010, Number: 73)
Era: contemporary
Section: Melléklet a 20/2010. (V. 11.) OKM rendelethez
Paragraph Index: 566

d) Népszerű filmes történetek 4 óra Televíziós szappanoperák. Ötletbörze osztályszinten. Annak találgatása, mit jelent és honnan származik a szappanopera kifejezés. A szappanoperák műfaji jellemzőinek közös összegyűjtése. Differenciált csoportmunka. Egy aktuálisan futó és a diákok többsége által ismert televíziós sorozat elemzése. Az állandó szereplők képeinek összegyűjtése, alakjuk bemutatása egy-egy rövid jellemzéssel. A történet fő helyszíneinek bemutatása egy-egy képpel illusztrálva. A történet főbb szálainak rekonstruálása. A külön csoportokban összegyűjtött információk összefoglalása egy nagy közös poszteren. Beszélgetés osztályszinten. Vajon miért szeretik olyan sokan a vizsgált szappanoperát és általában a hosszú televíziós sorozatokat világszerte? Vajon miről lehetne a diákok által ismert környezetben játszódó szappanoperát írni? Csoport-, majd osztályszintű munka. Jelenetek kitalálása az előzőleg elképzelt szappanoperához. A megszületett ötletek ismertetése a többiekkel. A jelenetek egymáshoz fűzése – amennyire ez lehetséges. Közös gondolkodás arról, milyen elemekkel kellene kiegészíteni a történetet annak érdekében, hogy jó story alakuljon ki belőlük. Egyes jelenetek filmre vétele önként jelentkező szereplőkkel, a közösen kidolgozott ötletek megformálásával. A felvett jelenetek közös megnézése és értékelése. 3D-s mozifilmek. Egyéni tájékozódás. Az adott időszakban futó 3D-s mozifilmek azonosítása. A legérdekesebbnek tűnő film kiválasztása, az erre vonatkozó alapvető információk megszerzése és egy kritika megismerése az adott filmhez kapcsolódóan. A külön-külön szerzett ismeretek egymással való megosztása a témát feldolgozó tanórán. Beszélgetés osztályszinten. Mi jellemzi a 3D-s mozifilmeket? Milyen vizuális és akusztikus élmények érik a nézőket? Milyen technikai titkaik vannak ezeknek az élményeknek? Osztályszintű munka. Egy közösen kiválasztott 3D-s film megnézése a moziban. Képekkel illusztrált ismertető poszter készítése a filmről az iskola egyik faliújságjára a többi diák számára – a történet, a főbb szereplők és helyszínek bemutatásával, valamint a személyes véleményeket megfogalmazó gondolatok lejegyzésével.

Source: https://magyarkozlony.hu/hivatalos-lapok/e0d859421ba7844aeb3b63c050c49a07c841fe25/dokumentumok/6ba5b3e4415f33eb8ffae2ef1062e526c5106e6d/letoltes